Von Gotts genadenn Gustaff, den reijche Schwedenn unnd Gotthenn erwelter konnijnngk. Unnszernn gunstigenn grus unnd guthenn willenn inn allem gudenn stetts zuvornn. Ernnbarn unnd vorsichtigenn gunstigenn weijszenn herenn, bezundernn gunnrhe unnd frunndhe. Iwver E. schreibenntt, jungst ann uns gethann, habenn wir allennthalbenn gennszlichenn unnd inn frundtlicher menung vorstanndenn, unnd wir bedannckenn uns hoechlichenn ann jwver E. des gutthenn willenn unnd ernnstlicher gunst, szo ir seijnnd zw uns tragenn unnd beredhe vorhijnn inn etzlicher masszenn ann uns trewlichenn geferderth unnd thann und das seijlbige vorder nach vormughenn sttes(!) zu thunn guethwillig genegeth. Da wir dann neijnenn zweijfell ann tragenn unnd das alles widderumb ann jwver E. mijth unnszenn vormugenn unnd allem vleijs zw vordinenn will wir durch hulff Gotts des almechtigen inn trewlicher menung allenndhalbenn frundtlichenn unnd gudich erkanndtt werdenn unnd szo inn naberlijcher liebe unnd gunstigenn gebrauch uns ann jwver E. stellenn unnd thunn erzeijgenn, das manss uns schall hebben zu bodannckenn. Die will wir dann unnszer leibenn getrawtenn veldtshernn inn Vijnnlandtt das scylbige uns zw unnszernn reijche zw brenngenn unnd aberanndtwarthenn geschijckt, szo ihm dann etlicher dinng vonn nothen wurden seijnn, als dar sijnnd pulver, lodhe unnd kraueth unnd alle noeth bedorftige ding, wie sie dann seijnn moghenn, unnd umb dasseylbige jwver E. zwr noeth boschickdenn, wollenn ihm dasseijlbige unnszrundt halbenn guethwillig lasszenn zw sthann vor redlicher unnd geberlicher gewonntlicher botzalung, willichs wir dann allenndthalbenn zw vornughenn guethwillig gesijnneth gebettenn. Sollichs alles widderumb ann jwver E. zw vordinenn unnd inn allenn guthenn sw vorgeleychenn willen wir uns stetts gevlijsszen habenn. Gebenn zum Stockholm am donnderstag nach Olavi anno etc. xxiij°. Adress: Denn erbarnn vorsichtigenn und weijszenn herenn burgermeisternn unnd radtmannhenn der stadtt Rijghe, unnszernn leijbenn gunstigenn frunndhenn.